1 Dikgoši 6 | Beibele Inthaneteng | Phetolelo ya Lefase le Lefsa
1 Dikgoši 6:1-38
6 Ya re ka ngwaga wa makgolonne-masomeseswai (480) ka morago ga ge bana ba Isiraele ba tšwile nageng ya Egipita,+ ka ngwaga wa bone+ wa ge Solomone e le kgoši ya Isiraele, ka kgwedi ya Sifi,+ e lego kgwedi ya bobedi,+ Solomone a thoma go aga ntlo ya Jehofa.+
2 Ntlo yeo Kgoši Solomone a ilego a e agela+ Jehofa e be e le ya botelele bja dikubiti* tše masometshela,+ bophara bja dikubiti tše masomepedi le bophagamo bja dikubiti tše masometharo.+
3 Mathudi+ a ka pele ga ntlo ya tempele e be e le a botelele bja dikubiti tše masomepedi, ge o eme ka pele lehlakoreng la bophara bja ntlo. Bokagare bja mathudi ao a bego a le ka pele ga ntlo e be e le dikubiti tše lesome.
4 O ile a direla ntlo mafasetere a diforeime tše tshese.+
5 Le gona, ka ntle ga leboto la ntlo o ile a aga moago wa ka thoko go dikologa leboto leo, a o aga wa kgomagana le maboto a ntlo go dikologa tempele le phapoši ya ka garegare,+ a ba a aga diphapoši tša ka thoko+ mathokong ka moka.
6 Karolo ya ka tlasana ya phapoši ya ka thoko e be e le ya bophara bja dikubiti tše hlano, ya mo gare e le ya bophara bja dikubiti tše tshela gomme ya boraro e le ya bophara bja dikubiti tše šupago; ka baka la gore o be a dirile mebotwana+ go dikologa ntlo ka moka, e le gore go se ke gwa tsenywa selo mabotong a ntlo.+
7 Nakong ya ge ntlo yeo e agwa, e ile ya agwa ka maswika ao a bego a šetše a betlilwe;+ ge e le dinoto le dilepe goba didirišwa le ge e le dife tša tšhipi, di be di sa kwagale ntlong+ yeo ge e be e sa agwa.
8 Mojako+ wa phapoši ya ka thoko ya tlasana o be o le ka lehlakoreng le letona la ntlo, gomme batho ba be ba eya lebatong la gare ka manamelo a rarelago, ke moka ba namelele go tloga lebatong la gare go ya go la boraro.
9 Le gona o ile a aga ntlo yeo gore a be a e fetše+ gomme ka gare ga ntlo a ala mapolanka le dikota tša metsedara.+
10 A aga le diphapoši tša ka thoko+ go bapa le ntlo ka moka, e nngwe le e nngwe e be e le ya bophagamo bja dikubiti tše hlano, gomme di be di kgomagantšwe le ntlo ka dikota+ tša metsedara.
11 Ka nako yeo, Solomone+ o ile a tlelwa ke lentšu la Jehofa, le le rego:+
12 “Ge e le mabapi le ntlo ye yeo o e agago, ge e ba o ka sepela melaong ya ka+ gomme wa phetha dikahlolo tša ka+ wa ba wa lota ditaelo tša ka tšohle ka gore o sepele ka tšona,+ gona le nna ke tla phetha mantšu a ka mo go wena ao ke a boditšego Dafida tatago;+
13 ke tla dula le bana ba Isiraele+ gomme nka se tlogele setšhaba sa ka sa Isiraele.”+
14 Solomone a aga ntlo yeo e le gore a e fetše.+
15 O ile a ala mapolanka a metsedara mabotong a ntlo ka gare. Go tloga lebatong la ntlo go fihla dikoteng tša marulelo o ile a ala dikota ka gare; lebato la ntlo lona o ile a le ala ka mapolanka a mejunipere.+
16 Le gona ka morago ga ntlo o ile a aga ka mapolanka a metsedara karolo ya bophagamo bja dikubiti tše masomepedi, go tloga lebatong go fihla marulelong, ke moka ntlo yeo ka mo gare a e agela phapoši ya ka garegare,+ e lego Sekgethwakgethwa.+
17 Ntlo yeo, e lego lehlakore la ka pele la tempele,+ e be e le dikubiti tše masomenne.+
18 Dikota tša metsedara bokagareng bja ntlo di be di gwarilwe dikgabiši tša sebopego sa maraka+ le dikgare tša matšoba.+ Ka moka ga tšona e be e le dikota tša metsedara; go be go se na leswika leo le bonwago.
19 Ka gare ga ntlo+ o ile a lokišetša phapoši ya ka garegare, gore ka go yona a bee areka+ ya kgwerano+ ya Jehofa.
20 Phapoši ya ka garegare e be e le ya botelele bja dikubiti tše masomepedi, bophara bja dikubiti tše masomepedi+ le bophagamo bja dikubiti tše masomepedi; ke moka a e manega ka gauta e sekilego+ gomme a manega aletare+ ka kota ya motsedara.
21 Solomone a manega+ ntlo ka gare ka gauta e sekilego,+ a dira diketane+ tša gauta tšeo di putlago ka pele ga phapoši ya ka garegare+ yeo e bego e manegilwe ka gauta.
22 A manega ntlo ka moka ka gauta,+ go fihlela ntlo ka moka e feditšwe go manegwa; aletare+ yeo e bego e le kgauswi le phapoši ya ka garegare o ile a e manega ka moka ka gauta.+
23 Le gona, ka phapošing ya ka garegare o ile a dira bakerubi ba babedi+ ka kota ya sehlare sa makhura, gomme mokerubi yo mongwe le yo mongwe e be e le wa botelele bja dikubiti tše lesome.+
24 Lephego letee la mokerubi e be e le dikubiti tše hlano gomme lephego le lengwe la gagwe e le dikubiti tše hlano. E be e le dikubiti tše lesome go tloga ntlheng ya lephego le lengwe go fihla ntlheng ya le lengwe.+
25 Maphego a mokerubi wa bobedi e be e le dikubiti tše lesome. Bakerubi bao ba babedi ba be ba na le meelo e lekanago le sebopego se se swanago.
26 Botelele bja mokerubi o tee e be e le dikubiti tše lesome gomme go be go le bjalo le ka mokerubi yo mongwe.
27 Ke moka a tsenya bakerubi bao ka ntlong ya ka gare, moo bakerubi ba bego ba phurolotše maphego a bona.+ Ka go re’alo lephego la mokerubi o tee le be le kgwatha lebotong gomme la mokerubi yo mongwe le lona le kgwatha lebotong le lengwe; maphego a bona ao a phurologetšego ka gare ga ntlo a be a kgwathana.+
28 Le gona o ile a manega bakerubi bao ka gauta.+
29 Maboto ka moka ao a dikologilego ntlo yeo o ile a a gwara ka gare le ka ntle ka mekgabišo ya diswantšho tša bakerubi,+ diswantšho tša mepalema+ le tša matšoba;+
30 ke moka lebato+ la ntlo a le manega ka gauta, ka gare le ka ntle.
31 Mojako wa phapoši ya ka garegare a o tsenya mabati+ a kota ya sehlare sa makhura,+ a dira dikokwane tša ka thoko, mathoko a foreime ya lebati le karolo ya bohlano.
32 Mabati ao a mabedi a be a dirilwe ka kota ya sehlare se se tšweletšago makhura, mo go ona a gwara diswantšho tša bakerubi, tša mepalema le tša matšoba, ke moka a a manega ka gauta; a ala gauta godimo ga bakerubi bao le godimo ga diswantšho tša mepalema.
33 Ke ka tsela yeo a dirilego ka gona ka mojako wa tempele, mathoko a diforeime tša lebati la kota ya sehlare se se tšweletšago makhura, tšeo di nago le mahlakore a mane a go lekana.
34 Mejako yeo e mebedi e be e le ya kota ya mojunipere.+ Mabati a mabedi a mojako a be a dikologa godimo ga dipinagare, gomme le mabati a mabedi a mojako o mongwe le ona a be a dikologa godimo ga dipinagare.+
35 A gwara diswantšho tša bakerubi, tša mepalema le tša matšoba gomme a manega diswantšho tšeo ka gauta.+
36 A aga lapa la ka gare+ a le dira methaladi e meraro+ ya maswika a betlilwego le mothaladi wa dikota tša metsedara.
37 Motheo wa ntlo ya Jehofa o ile wa thewa+ ngwageng wa bone wa pušo ya Solomone, ka kgwedi ya Sifi;+
38 gomme ngwageng wa lesometee, ka kgwedi ya Bulu, e lego kgwedi ya seswai, ntlo e be e feditšwe+ ka gohle go ya ka polane ya yona;+ ka go re’alo Solomone o feditše nywaga e šupago a e aga.
1 Dikgoši 6
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D6%26wtlocale%3DSE%26srcid=share⊂ject=Bala Beibele Inthaneteng